**Vilim Herman** (Osijek, 19. 1. 1949), hrvatski političar, odvjetnik, sveučilišni profesor i bivši zastupnik u Hrvatskom saboru.

Biografija
----------

Prof. dr. sc. Vilim Herman je rođen u Osijeku 19. 1. 1949 godine u porodici Maksa Hermana. Prvi pisani tragovi o obitelji Herman datiraju još iz 1832 godine, kada je pradjed prof. Hermana doselio u Osijek iz Varšave koja je tada bila dio Ruskog Carstva. Pradjed mu je bio trgovac koji je bio vlasnik trgovine "S. Weiss & D. Herrmann" u osječkoj četvrti Donji Grad. Prof. Herman je završio osnovnu i srednju školu u Osijeku. Otac mu je savjetovao da studira pravo, te je prof. Herman pohađao i završio Pravni fakultet Univerziteta u Beogradu. Po završetku studija vratio se u Osijek gdje je radio kao odvjetnički pripravnik i profesor na gimnaziji. 1978 godine prof. Herman se zaposlio kao znanstveni asistent na Pravnom fakultetu u Osijeku. Iste godine je magistrirao je na Pravnom fakultetu Univerziteta u Beogradu s temom "Slobodno vrijeme, pojam i značaj". 30. 6. 1984 godine, prof. Herman je doktorirao na Pravnom fakultetu Sveučilišta u Osijeku, te je odmah potom bio imenovan docentom. Od 1990 zaposlen je kao izvanredni profesor, te 1992 je izabran za vanjskog suradnika na Pravnom fakultetu u Osijeku. Na sveučilišnom dodiplomskom studiju predaje "Radno i socijalno pravo" i "Socijalnu politiku", na stručnom studiju upravnog prava "Osnove radnog i socijalnog prava", te na poslijediplomskom znanstvenom studiju "Kolektivni ugovor, sindikat i zapošljavanje". U okviru poslijediplomskog znanstvenog studija "Upravljanje razvojem lokalne i regionalne samouprave" Vilim izvodi predmete "Radno i socijalno pravo", "Europsko radno pravo" i "Neprofitne organizacije, političke stranke i pokreti".

Kao gost-profesor predavao je na Pravnom fakultetu u Banja Luci. U svojstvu istraživača sudjelovao je na više znastvenih projekata. Redoviti je član Hrvatske akademije pravnih znanosti, te više stručnih asocijacija i udruga. 1991 godine, u vrijeme rata u Hrvatskoj, bio je član osječkog kriznog štaba. 1992 godine biran je za zastupnika u Hrvatskom saboru na listi HSLS-a kao pripadnik etničkih i nacionalnih manjina. 2003 godine, prof. Herman je bio isključen iz HSLS-a zbog neslaganja i sukoba sa tadašnjim predsjednikom Draženom Budišom. Nakon isključenja, prof. Herman se priključio Liberalnim demokratima (LIBRA), stranci koju su 2002 osnovali saborskih zastupnika HSLS-a, uključujući Jozu Radoša i Gorana Granića, nakon sukoba sa Budišom. Članom LIBRE je bio od 2003 do 2005 kada je prešao u HNS. U HNS-u se zadržao devet mjeseci, te je potom prešao u SBHS. Prof. Herman je kao zastupnik bio biran u četiri saziva Hrvatskog sabora, od 1992 do 2007 godine.

Prof. Herman je autor više desetaka znanstvenih i stručnih radova iz područja radnog i socijalnog prava, poput problematike zapošljavanja, zaštite prava radnika, zdravstvenog, mirovinskog i invalidskog osiguranje. Istraživao je i problematiku društvenih konfilkata i društvene proturječnosti, te kolektivne ugovore. Neki od značajnijih radova su: "*Alternativno rješavanje radnih sporova u Europi*", Pravni vjesnik, Vol. 19, Br. 1-2, Osijek, 2003; "*Pravo na štrajk u državama članicama Europske unije*", Pravni vjesnik, Vol. 19, Br. 1-2, Osijek, 2003; "*Socijalna sigurnost u Saveznoj Republici Njemačkoj s osvrtom na socijalnopravnu integraciju hrvatskih radnika*", Zbornik Pravnog fakulteta Sveučilišta u Rijeci, Vol. 24, Br. 2, Rijeka, 2003; "*Socijalno osiguranje; osnove zdravstvenog, mirovinskog i invalidskog osiguranja*", monografija, Pravni fakultet u Osijeku, Osijek, 1990; "*Marginalije uz Zakon o osnovnim pravima iz radnog odnosa*", Pravna misao, Br. 1-2/1990; "*Novi Ustav i neka pitanja prava na rad*", Naša zakonitost, Br. 4/1990; "*O nezaposlenosti*", Pravni vjesnik, Br. 4/1988. , Osijek, 1988; "*Zaštita prava radnika*", Pravni vjesnik, Br. 1-2/1990, Osijek, 1990; i dr.